Maribor, 22. junij 2016

**PREDSTAVITEV NAJ PODJETJA v študijskem letu 2015/16**

**Za naj podjetje v študijskem letu 2015/16 smo izbrali POMURSKE MLEKARNE iz Murske Sobote.**

**Pomurske mlekarne in IC Piramida Maribor VSŠ** sodelujemo neprekinjeno od ustanovitve Višje strokovne šole leta 1999, to je 17 let.

Načini sodelovanja so bili različni, vedno dobri, kvalitetni in strokovni. Organizacijske sheme ter vodstvene strukture so se tako v Pomurskih mlekarnah kot tudi na našem centru IC Piramida Maribor v preteklih letih spreminjale, menjavali so se direktorji, predsedniki, ravnatelji, naše sodelovanje pa se je ohranjalo. 7 Naši študenti so v Pomurskih mlekarnah na lokaciji v Murski Soboti in v Ljutomeru delali diplomske naloge, se tam zaposlovali, tudi od njih odhajali drugam in iskali nove poklicne priložnosti.

Naše sodelovanje je v obdobju 17 let obrodilo **9 diplomskih nalog,** v zadnjem študijskem letu eno.

Področja diplomskih nalog so zelo raznolika. Študentje in njihovi mentorji so se ukvarjali z razvojem novih izdelkov, na primer topljenega sira z dodatkom fitosterolov, masla z dodatkom probiotičnih bakterij, vpliva dodanih mikrobioloških kultur na lastnosti probiotičnih jogurtov, vpliva dodatjanja mlečne kisline na lastnosti sirnega namaza; spremljali so tehnološke procese in se ukvarjali na primer z vplivom priprave smetane na kakovost in pridobitek masla. Uvajali so sistem HACCP v proizvodnjo topljenih sirov za mazanje ter v proizvodnjo mehkih sirov. Nekateri pa so se srečevali tudi s finančnimi pokazatelji in sistemi med podjetji ter s prehranskimi navadami delavcev Pomurskih mlekarn ter njihovi osveščenosti v povezavi s posledicami na zdravje.

Predavatelji mentorji iz šole so bili Zdenka Boltavzer, Ksenija Ekart, Silva Hostnik in Marija Sraka, mentorji iz Pomurskih mlekarn pa so bili Karmen Dugar, Bernarda Hlebič, Robert Rojko in Lidija Števanec.

In omenimo še imena diplomantov. To so letošnja Maja Kustec, ter iz preteklih let Novak Alenka, Hlebič Mateja, Kisilak Nataša, Kozic Sanja, Mesarič Jerneja, Sabotin Aleš, Šeruga Roman in Vogrinčič Mihaela,

Torej 9 diplomantov, 4 mentorji predavatelji iz šole ter 4 mentorji iz prakse iz Pomurskih mlekarn seveda.

S Pomurskimi mlekarnami sodelujemo tudi na drugih področjih. Vsako leto študentje 2. letnika naše VSŠ obiščejo Pomurske mlekarne v Murski Soboti in v obratu v Ljutomeru v sklopu organizirane strokovne ekskurzije pri predmetu Tehnologija mleka. Vedno jih prijazno sprejmejo zaposleni v Pomurskih mlekarnah, nam poroča naša predavateljica, organizatorka te ekskurzije Silva Hostnik. Zato se vselej radi vračamo k njim.

Pomurske mlekarne smo iz zgoraj navedenih utemeljitev izbrali za NAJ PODJETJE v študijskem letu 2015/16 z željo po nadaljnjem dobrem sodelovanju.

Priznanje bo prevzel direktor, gospod Robert Serec.